Ronald Koeman

Karier kelab

Pada tahun 1980, Koeman memulakan karier profesionalnya di Groningen. Selepas bermain untuk Ajax, PSV Eindhoven dan Barcelona, dia menamatkan kariernya di Feyenoord. Sepanjang kariernya, dia memenangi dua trofi Piala Eropah, lima Liga Belanda, tiga Piala Belanda, empat Liga Sepanyol, satu Piala Sepanyol dan juha memenangi UEFA Euro 1988 bersama pasukan kebangsaan Belanda.
Selepas memenangi Treble Eropah bersma PSV pada musim 1987–88, Koeman menyertai FC Barcelona dan menjadi sebahagian daripada "pasukan impian" Johan Cruyff bersama-sama pemain seperti Hristo Stoichkov, Romário, Josep Guardiola dan Michael Laudrup. Dia membantu pasukan itu memenangi La Liga empat kali berturut-turut dari tahun 1991 sehingga 1994. Selepas menjaringkan gol kemenangan menerusi sepakan perucima dalam perlawanan akhir Piala Eropah 1992, dia menjadi pemain pertama untuk menjaringkan gol dalam dua perlawanan akhir pertandingan Eropah yang berbeza secara berturut-turut. Dia menjaringkan gol untuk Barcelona ketika menentang Manchester United dalam perlawanan akhir Piala Pemenang Eropah 1991.
Selain bermain di posisi pertahanan tengah, Koeman merupakan pengambil sepakan percuma dan keupayaan bola mati yang berbisa dimana dia banyak menjaringkan gol untuk pasukannya. Salah satu gol terbaiknya dalam La Liga ialah ketika kemenangan 5–0 ke atas Real Madrid dalam pertembungan El Clásico di Camp Nou. Dia menjaringkan gol menerusi sepakan percuma untuk menjadikan kedudukan 2–0.
Nama gelarannya ketika bermain untuk Barcelona adalah Tintin, kerana persamaan fizikalnya dengan watak fiksyen Hergé, dan Floquet de Neu, selepas gorilla albino yang terkenal di Zoo Barcelona. Ronald Koeman sekarang ini masih memegang rekod gol penalti terbanyak disempurnakan berturut-turut dengan 25 gol dalam La Liga.
Koeman menjaringkan 193 gol liga dalam 533 perlawanan (di atas Daniel Passarella, yang menjaringkan 182 gol dalam 556 perlawanan) sepanjang kariernya, lebih banyak daripada mana-mana pemain pertahanan dalam sejarah bola sepak.

Karier antarabangsa

Dia mewakili negaranya dalam Piala Dunia FIFA 1990, Piala Dunia FIFA 1994 dan Euro 1992. Dia membuat 78 penampilan untuk Belanda dan menjaringkan 14 gol. Semasa Piala Eropah 1988, selepas perlawanan separuh akhir menentang Jerman di Hamburg, dia, di depan penyokong Jerman, dengan provokatif berpura-pura untuk mengelap bahagian belakangnya dengan baju Olaf Thon, satu tindakan yang Koeman tidak menyesal.

Tahun-tahun awal

Selepas bersara sebagai pemain ketika bersama Feyenoord, Koeman menjadi ahli staf kejurulatihan Guus Hiddink semasa Piala Dunia FIFA 1998 bersama-sama Johan Neeskens dan Frank Rijkaard. Selepas pertandingan itu, Koeman dilantik sebagai pembantu jurulatih Barcelona. Pada tahun 2000, dia diberi tugas pengurus pertamanya sebagai ketua jurulatih Vitesse dimana dia membawa mereka ke Piala UEFA dengan bajet yang agak terhad.

Ajax

Koeman kemudiannya dilantik sebagai pengurus Ajax pada tahun 2001. Nasib Ajax mengalami penurunan yang stabil selepas Koeman bermula dengan cemerlang di Amsterdam Arena, memenangi kejuaraan domestik berganda pada musim 2001–02. Walaupun merampas semula gelaran liga pada musim 2003–04, Ajax ketinggalan lapan mata dibelakang seteru PSV dalam Eredivisie. Kemudiannya, mereka tersingkir daripada Piala UEFA selepas kalah Auxerre, 3–2 secara agregat. Koeman kemudiannya meletak jawatan pada 25 Februari 2005.

Benfica

Koeman bangkit semula daripada kekecewaan di Ajax pada bulan Februari 2005, mengambil jawatan pengurus bersama juara Portugal, Benfica selepas pemergian legenda Itali, Giovanni Trapattoni. Di Benfica, Koeman hanya memenangi Piala Super Portugal, pasukannya menduduki tempat ketiga liga (dibelakang Porto dan Sporting) dan tersingkir daripada Piala Portugal di peringkat suku akhir (kalah kepada Vitória de Guimarães). Disebabkan ini, serta tawaran daripada PSV, menyebabkan pengurus itu meninggalkan Benfica setahun sebelum kontrak berakhir, walaupun Benfica layak ke suku akhir Liga Juara-Juara.

PSV

Pada musim 2006–07, Koeman memegang jawatan ketua jurulatih PSV, sebagai pengganti kepada Guus Hiddink. PSV mendominasi separuh pertama liga, meletakkan pencabar AZ dan Ajax dengan jarak yang besar. PSV kemudiannya hampir pasti untuk menjadi juara sekali lagi. Walau bagaimanapun, PSV mengalami penurunan pada separuh kedua musim, disebabkan kecederaan pemain-pemain iaitu Jefferson Farfán, Alex dan Ibrahim Afellay, hanya mencatat 19 daripada kemungkinan 39 mata. AZ dan Ajax mendapat semula momentum mereka, bersaing rapat dengan ketiga-tiga pasukan terikat dengan 72 mata sebelum hari terakhir pertandingan. AZ bermain menentang Excelsior dalam perlawanan terakhir mereka, namum gagal meraih kemenangan. Ajax bermain menentang Willem II, tetapi gagal menjaringkan jumlah gol yang cukup; PSV menang 5–1 ke atas Vitesse Arnhem dan menjadi juara Eredivisie dengan kelebihan satu gol di atas Ajax.

Valencia

Pada 31 Oktober 2007, Koeman bersetuju untuk menjadi jurulatih baru Valencia selepas pemecatan Quique Flores, bermula 5 November 2007. Bersama Valencia, dia memenangi Piala Sepanyol 2007–08, pertandingan yang dimenanginya sebelum ini sebagai pemain Barcelona. Ini merupakan trofi Copa del Rey Valencia yang pertama sejak tahun 1999. Baki tempohnya di Valencia agak mengecewakan. Pasukan itu hanya menduduki tempat ke-15 dalam liga, dua mata di atas zon penyingkiran, juga berada di tangga terbawah dalam peringkat kumpulan Liga Juara-Juara. Kekalahan 5–1 kepada Athletic Bilbao membuktikan masa Koeman di Valencia sudah berakhir. Dia dipecat pada hari berikutnya, pada 21 April 2008.

AZ

Dia kemudiannya dilantik sebagai pengurus AZ pada 18 Mei 2009, selepas Louis van Gaal, yang memenangi Eredivisie 2008–09 bersama AZ, menyertai Bayern Munich. Pada 5 Disember 2009, AZ mengumumkan bahawa Koeman tidak lagi menjadi pengurus AZ, selepas kalah 7 daripada 16 perlawanan.

Feyenoord

Pada 21 Julai 2011, Koeman dilantik sebagai pengurus Feyenoord, menandatangani kontrak setahun bersama kelab Belanda itu sebagai pengganti kepada Mario Been. Dengan pelantikan itu, Koeman menjadi orang pertama untuk bermain dan menjadi ketua jurulatih ketiga-tiga – Ajax, PSV Eindhoven dan Feyenoord. Tambahan pula, dia menyempurnakan pencapaian ini mengikut urutan kelab yang disertai terlebih dahulu. Pada permulaan tahun 2012, ianya telah diumumkan bahawa kontraknya telah dilanjutkan. Pada bulan Februari 2014, Koeman mengumumkan bahawa dia akan meninggalkan jawatannya di Feyenoord pada akhir musim 2013-14 untuk mengejar cita-cita lain.

Southampton

Pada bulan Jun 2014, Koeman diumumkan sebagai pengganti pengurus Southampton, Mauricio Pochettino. Dia menandatangani perjanjian selama tiga tahun bersama kelab itu.
Dalam enam perlawanan pertama Liga Perdana Inggeris di kelab itu, Koeman berjaya mencatat empat kemenangan, satu seri dan satu kekalahan, meletakkan Southampton di tempat kedua liga. Mereka juga mencatatkan kemenangan ke atas Arsenal dalam pusingan ketiga Piala Liga dengan kemenangan 2−1 di Emirates.
Pada bulan Oktober 2014, Koeman menolak cadangan rakan sepasukan Ronald de Boer bahawa Koeman patut menjadi pengurus pasukan kebangsaan Belanda kerana prestasi buruk di bawah kendalian Guus Hiddink.
Prestasi Southampton pada bulan September membawa kepada Koeman dinamakan sebagai Pengurus Terbaik Bulanan Liga Perdana Inggeris untuk bulan September. Pada bulan Januari, dia dinamakan sebagai Pengurus Terbaik Bulanan buat kali kedua selepas membimbing Southampton kepada tiga kemenangan termasuk ke atas Manchester United dan Arsenal. Dia membimbing Southampton menduduki tempat ketujuh di dalam liga pada akhir musim.
Koeman dinamakan sebagai Pengurus Terbaik Bulanan Liga Perdana Inggeris buat kali ketiga pada bulan Januari 2016, dan membimbing Southampton menduduki tempat keenam di dalam liga dengan 63 mata.

Everton

Pada 14 Jun 2016, Koeman disahkan sebagai pengurus Everton dan menandatangani kontrak selama tiga tahun. Dalam musim pertamanya, Koeman membimbing Everton layak ke Liga Europa UEFA. Koeman dipecat oleh kelab pada 23 Oktober 2017 selepas pasukan tersebut jatuh ke zon penyingkiran selepas kekalahan 5–2 kepada Arsenal pada hari sebelumnya.

Kehidupan peribadi

Koeman berkahwin dengan Bartina Koeman pada tahun 1985. Mereka mempunyai tiga orang anak, dua anak lelaki (bernama Tim dan Ronald) dan seorang anak perempuan (bernama Debbie). Anaknya Ronald merupakan seorang pemain bola sepak profesional untuk Almere City FC dalam Eerste Divisie bermain sebagai penjaga gol.